नार्जिया जाबाय फाथो बिलाइ गोरान। फाथो बिलायखौ बर’ नखरनि सुबुंफोरा फोराननानै दोनथुमनानै दोनो। बे नार्जिखौ बर’फोरा सारादुआव दाव-अमा बेदर होनानै संना जानानै नार्जि अगारो। बर’फोरा आलासिफोरनो नार्जि ओंख्रि जाहोथारा । जाहोयोब्ला आलासि नागारो होननानै बर’ सुबुंफोरा फोथायो। बिनिखायनो बर’ नखरफोराव नार्जि ओंख्रि सङोब्लाबो आलासिनो नार्जि ओंख्रि जाहोथारा। बे नार्जि ओंख्रिखौ खायसे बर’ सुबुंफोरा ना-बेदर होयाबालानो ओंख्रि संनानै जायो । खायसे बर’ आइजोफोरा नार्जि सङोब्ला थाब गलि जाया होननानैबो फोथायो। बर’ सुबुंफोरा बिफोर ओंख्रिनि अनगायै जोगलावरि, नोरसिं, खेरादाफिनि, लाफासायख’ बायदि हाग्रा मैगंफोरखौ जायो। खायसे बर’ सुबुंफोरा ना-बेदरखौ जोगनारजों ओंख्रि संनानै जायो। खायसे बर’ सुबुंफोरा जोगनारखौ आलु-सयाबिन होनानै गोथाव संनानै जायो। बेफोर एफा गोथाव बर’ ओंख्रिफोरखौ जानो गारनानै दिनै बांसिन बर’ सुबुंफोरा बायजो जायगानि आलु, दालि बायदि ओंख्रि संनानै जानानै बायदि बेरामाव गोग्लैदों होननानैबो बुंसो लायो। बर’नि ओंख्रिफोरा मुलि बादि खामानि मावो। गोजौआव मुंख’नाय ओंख्रिनि अनगायै गोबां ओंख्रि संनानै जायो बर’ हारिनि गेजेराव। बुहुमाव बायदि ओंख्रि साइनिस दिस, नागा दिस, बेंगलि दिस बादि बर’नियावबो बर’ दिस दं । बे दिसखौ फोसावनाय गोयैनि थाखाय गुबुन हारिनि सुबुंफोरा मिथिनो हायाखै। बिनिखायनो हटेल मेनेजमेन्ट फरायनाय बर’ सुबुंफोरा बर’ दिसखौबो मुंदांखा खालामनो नाजानायनि सम फैबाय। जों बर’फोरा बिदि दिसनि जोहैबो मुलुगाव बर’ हारिखौ दिसनि जोहै मोनथिसार खालामनो हायो । बिनि थाखाय नांगोन हारि मोजां मोनग्रा आरो गावगौ बाउसोमग्रा। अब्ला बे हारिया थाबैनो बर’ दिसनि बिगुमा होननानै सानसे बेलासे मिथि जागोनखौ आसाथिनो हायो।